"Tigil na tayo.

Habang meron pang natitira na magaganda sa mga alaala na binuo nating dalawa. Habang may babalik tanawin pa akong mga ngiti at tawa o mga sandaling wala na akong ibang ginusto kundi makasama ka. Bago pa ito mapalitan ng mga luha, hinagpis, sigawan at mga sandaling napapagod na tayo sa isa't-isa. Ayokong kalimutan kung paano kita minahal at kung paano mo ipinaramdam sa akin na karapat-dapat ako na piliin kahit sa sandaling pagkakataon at panahon na iginugol mo sa akin.

Tigil na tayo, mahal.

Tama na.

Ayoko ng dagdagan pa ang mga sugat na dulot ng ating mga hindi pagkakaintindihan na bawat salita ay humihiwa sa aking kalamnan— masakit palang lumaban kung tayo mismo ay nagpapatayan na. Ang hirap palang kumapit kung ikaw mismo, wala nang ganang hawakan ako at sandali nalang ay bibitaw na. Ilang masasamang alaala pa ba ang dapat nating likhain para maramdaman natin na kahit gaano kalakas o kalalim ang pag-ibig, hindi ito naging matagumpay para umabot hanggang huli.

Mahal, awat na.

Baka sa sobrang iwas natin sa wakas at dulo, wala tayong ibang mapuntahan kun'di ang daan nito.

Mahal kita.

At sa ganoon paraan kita gusto maalala."

—Sandarafreedompark